b'\n_START_ARTICLE_\nJaan Mahlapuu\n_START_SECTION_\nEl\xc3\xa4m\xc3\xa4\n_START_PARAGRAPH_\nMahlapuu syntyi Valgassa 9. marraskuuta 1894. H\xc3\xa4n oli kuusilapsisen rautatiel\xc3\xa4isperheen esikoinen, ja koulut k\xc3\xa4yty\xc3\xa4\xc3\xa4n h\xc3\xa4n menikin veturivarikolle t\xc3\xb6ihin. Sodan sytytty\xc3\xa4 h\xc3\xa4n ilmoittautui vapaaehtoiseksi armeijaan, jossa h\xc3\xa4n p\xc3\xa4\xc3\xa4si ilmavoimiin. H\xc3\xa4net l\xc3\xa4hetettiin taitojensa vuoksi Pihkovaan mekaanikkokoulutukseen. Siell\xc3\xa4 h\xc3\xa4nen onnistui saada siirto lentokouluun. H\xc3\xa4n valmistui elokuussa 1916 ja sai jefreitterin arvon. H\xc3\xa4net l\xc3\xa4hetettiin 12. h\xc3\xa4vitt\xc3\xa4j\xc3\xa4lentueen mukana rintamalle Riikaan._NEWLINE_Mahlapuu aloitti taistelulennot prapor\xc5\xa1t\xc5\xa1ik Garlinskin parina 25. elokuuta 1916. Ensimm\xc3\xa4isell\xc3\xa4 lennollaan kaksikko sai saksalaiskoneen ajettua takaisin omien linjojensa taakse. He saivat 4. syyskuuta pys\xc3\xa4ytetty\xc3\xa4 toisenkin viholliskoneen ja my\xc3\xb6s ammuttua sit\xc3\xa4 kohti. Mahlapuu lensi elokuussa 1916 kaikkiaan viisi ja syyskuussa 13 lentoa. H\xc3\xa4net ylennettiin vanhemmaksi aliupseeriksi ja h\xc3\xa4nelle my\xc3\xb6nnettiin Pyh\xc3\xa4n Yrj\xc3\xb6n risti. Lokakuun loppuun menness\xc3\xa4 h\xc3\xa4n oli jo v\xc3\xa4\xc3\xa4peli ja kokenut eturintaman taistelulent\xc3\xa4j\xc3\xa4, mutta h\xc3\xa4nell\xc3\xa4 ei ollut viel\xc3\xa4 yht\xc3\xa4\xc3\xa4n ilmavoittoa._NEWLINE_Yksi syy heikkoon taistelumenestykseen oli kalusto. Lentue k\xc3\xa4ytti kaksipaikkaisia Nieuport 10 -h\xc3\xa4vitt\xc3\xa4ji\xc3\xa4, jotka oli muutettu yhden henkil\xc3\xb6n k\xc3\xa4ytett\xc3\xa4v\xc3\xa4ksi. Koska konekiv\xc3\xa4\xc3\xa4ri\xc3\xa4 ei voitu sykronoida potkurin kanssa, se oli sijoitettava yl\xc3\xa4siiven p\xc3\xa4\xc3\xa4lle, josta lent\xc3\xa4j\xc3\xa4 ei saanut korjattua asetta, jos se jumittui. N\xc3\xa4in k\xc3\xa4vi Mahlapuulle 22. lokakuuta 1916, kun h\xc3\xa4n p\xc3\xa4\xc3\xa4si taistelemaan viholliskoneen kanssa, mutta konekiv\xc3\xa4\xc3\xa4ri jumittui. Ongelmia aiheutti my\xc3\xb6s kylm\xc3\xa4 s\xc3\xa4\xc3\xa4, joka sai \xc3\xb6ljyn j\xc3\xa4\xc3\xa4tym\xc3\xa4\xc3\xa4n kaasuttimissa._NEWLINE_Vuoden 1916 lopulla lentue sai uusia Nieuport 11 -h\xc3\xa4vitt\xc3\xa4ji\xc3\xa4. Ensimm\xc3\xa4isen vahvistetun ilmavoittonsa Mahlapuu sai 25. helmikuuta 1917, mutta siit\xc3\xa4 ei ole s\xc3\xa4ilynyt tarkempia tietoja. Kaksi viikkoa my\xc3\xb6hemmin, 11. maaliskuuta, h\xc3\xa4n ampui alas saksalaisen pommikoneen, joka lensi kohti Riian tavara-asemaa. Mahlapuu sai onnittelut suuriruhtinas Aleksandr Mihailovit\xc5\xa1ilta, ja h\xc3\xa4net ylennettiin prapor\xc5\xa1t\xc5\xa1ikiksi._NEWLINE_Kev\xc3\xa4\xc3\xa4n tullessa ja s\xc3\xa4\xc3\xa4n l\xc3\xa4mmetess\xc3\xa4 lentotoiminta lis\xc3\xa4\xc3\xa4ntyi, ja Mahlapuu lensi v\xc3\xa4lill\xc3\xa4 jopa useita lentoja p\xc3\xa4iv\xc3\xa4ss\xc3\xa4. Touko-kes\xc3\xa4kuussa h\xc3\xa4n sai pys\xc3\xa4ytetty\xc3\xa4 useita viholliskoneita. Hein\xc3\xa4kuun 1917 lopulla lentue sai j\xc3\xa4lleen uusia koneita, ja Mahlapuu oli niiden lent\xc3\xa4jien joukossa, jotka p\xc3\xa4\xc3\xa4siv\xc3\xa4t lent\xc3\xa4m\xc3\xa4\xc3\xa4n uusia Nieuport 21 -h\xc3\xa4vitt\xc3\xa4ji\xc3\xa4. H\xc3\xa4nelle oli ehtinyt kerty\xc3\xa4 45 lentotuntia yli 40 lentoteht\xc3\xa4v\xc3\xa4ll\xc3\xa4._NEWLINE_Mahlapuu l\xc3\xa4hti 2. elokuuta 1917 kello 8.35 pys\xc3\xa4ytt\xc3\xa4m\xc3\xa4\xc3\xa4n viholliskonetta. Heti lentoonl\xc3\xa4hd\xc3\xb6n j\xc3\xa4lkeen h\xc3\xa4nen koneensa joutui sy\xc3\xb6ksykierteeseen ja sy\xc3\xb6ksyi maahan. Mahlapuu kuoli maahansy\xc3\xb6ksyss\xc3\xa4. H\xc3\xa4n ehti ampua alas kuusi (joidenkin l\xc3\xa4hteiden mukaan viisi) viholliskonetta, ja h\xc3\xa4n oli ensimm\xc3\xa4isen maailmansodan ainoa virolainen h\xc3\xa4vitt\xc3\xa4j\xc3\xa4-\xc3\xa4ss\xc3\xa4.'